Dienstag, Dezember 27, 2016
یاتیبدی - آیریلماز
نام شاعر : آیریلماز
بیر گون یولوم دوشدو مزارستانا
ائله حس ائیله دیم دوران یاتیبدی
گؤردوم انسان لاری سس سیز سمیرسیز
بیلدیم درد قورتاریب درمان یاتیبدی
سؤیکه دیم بیر داشا ناتوان دیزی
زیارت ائیله دیم آخیر اؤومیزی
گؤردوم دار قبیرده ظالیم چنگیزی
ائیلییب دونیانی ویران یاتیبدی
ایسته دیم قاییدام ایاق دایاندی
باخدیم بیر قبیره اوره ییم یاندی
دونیانی ترک ائدیب بیر آز زماندی
یار وصلین گؤرمه میش جاوان یاتیبدی
هیرس دن دیشلریم بیر بیرین یئدی
گؤزوم گاه آغلادی گاه گولومسه دی
داشین اوستونده کی یازیلار دئدی
شاعر آستا یئری انسان یاتیبدی
ال قانا بویادی دیشیم دوداغی
هر نه دن چتین دی اولاد فراغی
گؤردوم بیر قبیرده خیردا اوشاغی
آناسیننان اوزاق گریان یاتیبدی
اویما بو دونیانین پیس مرامینا
دونیا سلیمانلار دچکمیش کامینا
یولچو طعنه وورور شاه مقامینا
آقادان یوخاری چوبان یاتیبدی
اوردا هیتلر دوروب جنایت ائتمز
یولداش یولداشینا خیانت ائتمز
یوخسوللوق بیر کسی خجالت ائتمز
توپراق ایچره هامی یکسان یاتیبدی
توپراق لار آلتیندا ارییب بدن
گلمه ییم ندن دیر گئتمه ییم ندن
بیریسی تاپمییب اوش قاریش کفن
قارانلیق مکاندا عریان یاتیبدی
اوردا نه جلاد وار نه دار آغاجی
قارداشین تانیماز اوردا خان باجی
دؤنوب یار یارینا باخماز قئیقاجی
اداسیز عشوه سیز جئیران یاتیبدی
اوردا درک ائتمه دیم پاییزی یازی
بیر یئرده قویلانیب اوغروینان قاضی
توپراغ آلتدا گؤردوم من آیریلمازی
گلیب گئتمه یینه حئیران یاتیب دی
Eingestellt von شهربانو um 6:55 nachm.
Labels: آیریلماز
Keine Kommentare:
Abonnieren Kommentare zum Post (Atom)
deu_Latn azb_Arab urd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab deu_Latn azb_Arab deu_Latn deu_Latn